《次韵大年当暑午枕》
宋代·张扩

道人曾得却暑方，烈日卓午心清凉。书斋长物复何有，含风竹簟八尺长。

睡魔久困世喧閧，乍入寂境如还乡。嗜茶尝胆汝药石，煮饼炊饭吾津梁。

古来至人具法眼，净秽天女犹皮囊。坐禅入定了十劫，睡蛇有口难螫伤。

要当寻师渐磨洗，想子已聚三月粮。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。